runetrust/blame-folketinget-dk huggingface dataset:
Peter Kofod (DF), 2025-12-04:
Tak for det.
Det, der provokerer mig rigtig meget i den her debat, er, at når det handler om at finde penge i den offentlige sektor til EU, til udviklingsbistand, til Afrika, til Ukraine kan den her regering altid finde på en undskyldning for, at råderummet er større, og at der er flere penge.
Jeg synes, det er påfaldende, at den her regering altid kan finde gode undskyldninger for, hvorfor alle andre skal have, men når det handler om, at danskerne ikke har råd til at handle ind, kan I ingenting.
Det synes jeg simpelt hen er for dårligt.
Vi må have nogle bedre svar på, hvad I vil gøre for at få priserne banket ned.
Det her er jo et reelt problem.
Tag ud i et supermarked, og tal med folk.
Folk har ondt i pengepungen, og vi er nødt til at gøre noget.
Per Husted (S), 2025-12-04:
Nu er det jo et fælles projekt, så det er i ministerierne og i Folketinget, vi gør det.
Men jeg bliver nødt til at erindre om, at vi har valgt en anden samfundsmodel end nogle af de lande, som vi sammenligner os med.
Så jeg er egentlig stolt af det system, vi har, men det ændrer da ikke på, at vi hele tiden skal være opmærksomme på, om der er nogle uhensigtsmæssigheder i det.
Hans Kristian Skibby (DD), 2025-12-04:
Jo, men jeg synes nu stadig væk, at ordføreren bør reflektere lidt over, at Danmark er det næstdyreste land at købe fødevarer i af alle EU's mange nationalstater.
Er det ikke noget, man har været vidende om i det kongelige privilegerede socialdemokrati, altså at det har været gældende i efterhånden mange år?
Eurostat laver de her opgørelser hvert år.
Fødevareordførere, skatteordførere, mange sidder og kigger på de her tal og holder øje med, hvordan det foregår i andre lande.
Gør man slet ikke det hos Socialdemokraterne?
Per Husted (S), 2025-12-04:
Når vi taler om højere fødevarepriser i Danmark, synes jeg også, at det er vigtigt at have med, at vi har højere lønninger f.eks.
Jeg ved ikke, om det er lønningerne til de butiksansatte, vi skal have ned.
Det er ikke noget, vi synes.
Vi synes, at det faglige system med overenskomster i Danmark har gjort, at vi har et godt system.
Momsen er højere, det er korrekt, og det bliver brugt til at finansiere det fantastiske velfærdssystem, vi har.
Jeg er udmærket klar over, at der er nogle lande, hvor man har væsentlig lavere fødevarepriser end os, men jeg synes jo samtidig, at når man taler med folk fra de lande, er problemerne som sådan ikke mindre der, på grund af at man ikke har et socialt system, som vi har.
Prøv at tage til vores meget gode naboland Tyskland f.eks.
Hans Kristian Skibby (DD), 2025-12-04:
Jeg ved egentlig ikke, hvorfor jeg sådan tænker lidt på en ammunitionsfabrik oppe ved Frederikshavn, når Socialdemokraternes ordfører ikke engang kan forklare lidt omkring, hvad tidsperspektiverne er i forhold til momssammensætningen i Danmark.
Jeg synes jo egentlig, at det var noget, man burde havde med i bagagen, når man går ned til en forhandling her i Folketinget og skal diskutere moms på fødevarer.
Hvis man kigger på den her berømte ammunitionsfabrik oppe i Nordjylland, og jeg ved jo, at ordføreren kender området, tager det lige så mange år som med den at komme ingen vegne med momsen.
Er det det samme, vi er ude i i forhold til fødevarepriserne her?
Det er jo interessant at få ordføreren til at reflektere lidt over det, for man kan se på tallene fra Eurostat, altså EU's statistikkontor, og andre steder, at Danmark er det næstdyreste land at købe fødevarer i.
Det er der egentlig ikke noget nyt i, for vi har altid været dyre, og nogle siger, at det skyldes, at vi i gennemsnit har flere butikker end mange andre lande.
Det er selvfølgelig også rigtigt, at hvis ikke man skal køre så langt efter det, koster det penge.
Men 19 pct.!
Per Husted (S), 2025-12-04:
Jeg gentager, at grunden til, at jeg er her, er, at jeg gerne vil være med til at lave et bedre samfund, især hvor vi også tager hensyn til de svage.
Med hensyn til tidshorisont skal vi selvfølgelig have undersøgt præcis, hvad der kan være i det, om det overhovedet er en god idé.
Nu og her har vi lavet nogle tiltag, som præcis er målrettet de grupper, som har det allersværest, og det er jeg faktisk meget tilpas med.
Lars Boje Mathiesen (BP), 2025-12-04:
Nu er jeg jo belastet af at have været i Folketinget i et stykke tid, så jeg ved, at når et parti får nogle bestemte målinger, finder man pludselig noget i kassen; finansministeren åbner skuffen, og så er der flere penge til et eller andet.
Derfor spørger jeg bare helt neutralt ind til ordførerens opfattelse af, hvad tidshorisonten er for, at vi kan indføre den her moms, eller om man i Skatteministeriet lige pludselig finder ud af, at nå, vi kunne faktisk godt sænke momsen på fødevarer igen, således at en regering kan spille ud med det i foråret for at få rettet op på nogle meningsmålinger og sådan noget.
Det er sådan, politik også virker, desværre.
Men jeg har stadig ikke fået et svar fra ordføreren af.
Hvad er ordførerens opfattelse af at tidshorisonten for at indføre en differentieret moms er?
Per Husted (S), 2025-12-04:
Jeg er kommet i Folketingssalen i dag på grund af et godt forslag omkring moms.
Jeg kender mennesker, der selv har problemer med at få ting til at hænge sammen i dagligdagen; vi kender dem alle sammen.
Jeg synes simpelt hen, det er mangel på respekt for de mennesker at begynde sådan en overordnet diskussion omkring meningsmålinger og andet.
Jeg synes, vi har et ansvar over for de grupper, som har det svært i øjeblikket, for at finde løsninger, og så må man have sin ideologi osv.
For mig er det helt grundlæggende for vores velfærdssamfund, at vi tager det meget alvorligt, når nogle grupper især har det svært.
Lars Boje Mathiesen (BP), 2025-12-04:
Det klæder Socialdemokratiet, at man en gang for alle har lagt den der i graven med skattelettelser eller velfærd.
Nu står Socialdemokratiet på talerstolen og siger, at ja, det er velfærd, og at det er vigtigt, at borgerne derude får flere penge mellem hænderne, før de får en bedre hverdag.
Det synes jeg er dejligt, og det klæder Socialdemokratiet.
Jeg frygter lidt, at meningsmålingerne gør, at man nu kigger mod venstrefløjen igen, at Mette Frederiksen så ændrer strategi, og at vi lige pludselig er tilbage i skattelettelser eller velfærd igen.
Nu får vi se.
Nu får vi se, hvordan det går.
De her meningsmålinger, som Socialdemokratiet har haft, og som de ikke selv er tilfreds med, kunne man jo godt tro så foranlediger, at man lige pludselig ovre i Skatteministeriet finder ud af, at vi godt kan sænke momsen på fødevarerne.
Så kunne ordføreren ikke give en status?
Er det stadig væk ordføreren og Socialdemokratiets opfattelse, at det ikke kan lade sig gøre inden for en tidshorisont på 1 år eller 2 år, eller hvornår mener ordføreren det her vil kunne implementeres?
Per Husted (S), 2025-12-04:
Der er forskellige holdninger i et parlament.
Det, vi ser med reguleringerne af overførselsindkomst – det gælder også i det nye år – hjælper jo præcis de mennesker, som hr. Pelle Dragsted nævner, og det synes jeg er meget tilfredsstillende.
Så jeg synes ikke, vi efterlader nogen på perronen, men jeg tager det meget alvorligt, fordi det er helt grundlæggende for et godt samfund, at vi netop har fokus på dem, der har allermindst.
Jan E. Jørgensen (V), 2025-12-04:
Jamen det er jo løgn!
Altså, det jo løgn fra ende til anden!
Den her regering har da i høj grad været med til at lette økonomien for pensionister.
Så det passer jo simpelt hen ikke.
Hr. Pelle Dragsted og jeg er politisk uenige, og det er fair nok.
Men jeg kender hr. Pelle Dragsted som en politiker, der normalt er forholdsvis seriøs.
Når man siger: Vi kan da bare lave sådan en differentieret moms her og nu, og det kan da umuligt tage så lang tid, så ved hr. Pelle Dragsted udmærket godt, at det tager lang tid.
Nogle af de ting, vi har gjort, f.eks. at fjerne punktafgifterne – og der er altså også rigtig mange pensionister, der drikker kaffe og spiser et stykke chokolade – kan vi gøre nemt, hurtigt og effektivt.
Men en differentieret moms tager altså tid, og det kan godt være, at det er frustrerende.
Det synes jeg også det er.
Men det tager tid.
Det er ikke noget, vi kan gøre her og nu.
Så derfor synes jeg simpelt hen ikke, at det er værdigt, at hr. Pelle Dragsted siger, hvad han siger, for han ved udmærket godt selv, at det ikke passer.
Pelle Dragsted (EL), 2025-12-04:
For det første har vi efterlyst lavere og differentieret moms i årevis.
Havde man lyttet dengang og sat gang i de undersøgelser, kunne vi have sænket den for længst.
Ansvaret ligger alene hos regeringen.
For det andet tror jeg simpelt hen ikke på, at det ikke kan lade sig gøre at få sænket momsen hurtigere.
Jeg tror, det er mangel på politisk vilje, når jeg ser på, hvad regeringen ellers kan få ordnet på ganske kort tid.
Endelig vil jeg sige, at når jeg snakker med pensionister derude foran supermarkederne, hvor jeg befinder mig en del, så griner de ad det med den lavere pris på chokolade og siger: Det ikke er det, der hjælper på vores økonomi.
Vi vil have lavere priser på mad, lavere priser på fødevarer, lavere priser på det, som vi er nødt til at købe.
»Intet andet parti ville være bedre til at gøre det billigere for danskerne at gå ned at købe ind i supermarkedet«
– undtagen at det så er det parti, der ikke vil være med til at sætte momsen på fødevarer ned, det allermest mærkbare skridt til, at folk kan stå dernede og købe en billigere pakke smør eller en billigere liter mælk.
Men det vil man ikke fra Liberal Alliances side.
Når man så kigger på Liberal Alliances skattepolitik, er der noget andet, man gerne vil, og det er at forgylde de mennesker, der i forvejen har allermest, har den allerstørste formue, den allerstørste indkomst.
Så når ordføreren siger, at hvis man vil have, det skal være billigere at være dansker , skal man stemme på Liberal Alliance, er det selvfølgelig forkert.
Danskerne er mange.
Hvis man kigger på Liberal Alliances skattepolitik, er der nul til folkepensionisterne, nul til førtidspensionisterne – dem, der har knoklet og bygget det her land, betalt for ordførerens uddannelse og min egen.
Så man skal nok lige tænke over, hvem det er, Liberal Alliance definerer som danskere, før man går ned og sætter sit kryds, for det er i hvert fald ikke folkepensionister, førtidspensionister, studerende eller folk, der er ramt af arbejdsløshed og sygdom, for dem tilgodeser Liberal Alliance ikke med deres politik.
Steffen W. Frølund (LA), 2025-12-04:
Tak, formand.
Liberal Alliance deler til fulde missionen her: at forbedre og polstre danskernes privatøkonomi.
Jeg tror godt, jeg tør vove at sige, at intet andet parti vil være bedre for danskernes pengepung og oplevelse med indkøb end Liberal Alliance.
Men differentieret moms – noget, der advares mod af bl.a. vismændene, fordi det bl.a. ædes op af bureaukrati og åbner et kolde hænders festtaffel af kategoriproblemer, og samme melding kommer fra en perlerække af interesseorganisationer i disse dage, nemlig at der vil gå milliarder af kroner til administration, at det er langsomt at indfase, besværligt at styre og et bøvl af alle mulige interesser, der skal afvejes senere hen –
synes vi ikke er smart.
Her nævner jeg bare nogle ting, som jeg ved at forslagsstillerne går ind for: høje personskatter, høj selskabsskat, høj skat på pensionsafkast, høj skat på kapitalindkomst, høj skat på biler og boliger, afgift på at få et pas, emballageafgift, kilometerafgift, CO 2 -afgift, svulmeafgift, kaffeafgift, passagerafgift på flyrejser, elafgift, mindre konkurrence på markederne for taxaer, banker, supermarkeder, offentlig transport, boliger og teknologi, endda energi, og jeg kunne blive ved.
Det er alt sammen ting, som sætter sig i dyrere varer og ringere købekraft.
Vil man gerne have, at danskernes privatøkonomi er bedst muligt polstret, stemmer man på Liberal Alliance.
Liberal Alliance er dermed imod forslaget.
Sofie Lippert (SF), 2025-12-04:
Som Folketing er vi jo desværre nødt til at stole på ministeriernes vurdering af, hvad der kan lade sig gøre.
I SF så vi meget gerne, at vi kunne nedsætte momsen på frugt og grønt med det samme – det er der slet ikke nogen tvivl om.
Når vi snakker om forslag til over 16 mia. kr. og i den størrelsesorden, tror jeg også, at vi i hvert fald skal have noget tid til at overveje, om det er i det omfang; men kunne vi sådan få lov af ministeriet, og kunne de sige, at vi gør det, fordi det kan lade sige gøre, så var SF meget klar til at sænke momsen på frugt og grønt i morgen.
Pelle Dragsted (EL), 2025-12-04:
Tak for det.
Tak for at anerkende problemet, og også tak for støtten til finansieringsdelen.
Det tror jeg bliver en vigtig diskussion i de kommende år, og det ser vi også i en række europæiske lande, altså at begynde at beskatte meget store formuer i stedet for at beskatte almindelige menneskers lave indkomster.
Det er meget vigtigt.
Men jeg undrer mig alligevel over, at man ikke kan bakke op om forslaget her, for det er jo et af de greb, vi har, til faktisk at få priserne ned ude i supermarkederne.
Når jeg står, og det gør jeg lidt for tiden, foran supermarkederne og snakker med folk om det her, så møder jeg meget få, som ikke synes, at det her ville være en stor hjælpende hånd.
Vi kan se, at man i Sverige lige har sat fødevaremomsen ned fra 12 til 6 pct., og i Tyskland har de sænket deres fødevaremoms.
Jeg ved godt, at regeringen har den her undskyldning om, at det skal undersøges, men er det ikke lidt slapt at parkere det her i en syltekrukke ovre hos regeringen?
Sofie Lippert (SF), 2025-12-04:
Tak for ordet.
Hver dag står mennesker i supermarkedet og må vælge helt almindelige fødevarer fra, ikke fordi de ikke vil leve ordentligt eller sundt, men fordi deres økonomi ikke kan følge med de stigende priser i danske supermarkeder.
Det er de studerende, der må droppe varieret kost og spise pasta med ketchup i stedet; det er den enlige forælder, som ikke kan købe frugt og snackgrønt til sit barn; og det er børnefamilier, som igen og igen må vælge de billige, usunde alternativer fremfor de sunde, fordi der ikke er plads i budgettet.
Sådan ser virkeligheden ud for alt for mange i Danmark.
Vi har nogle af de højeste fødevarepriser i hele EU, og det rammer især dem, der i forvejen har mindst.
En undersøgelse fra Røde Kors blandt modtagere af julehjælp viser, hvor alvorlig situationen desværre er blevet.
Mange familier springer måltider over, fordi pengene ikke rækker til helt almindelige fødevarer.
Næsten hver femte forælder, der modtager julehjælp fortæller, at de har måttet undlade at give deres barn et nødvendigt måltid, og over halvdelen siger, at de ikke har råd til frugt eller grøntsager i hverdagen.
Det siger en del om, hvor hårdt prisstigningerne rammer de familier, der i forvejen kæmper.
Det kan vi simpelt hen ikke være bekendt i et land så rigt som Danmark.
For de studerende er det tydeligt i de små hverdagsvalg, hvor presset økonomien er.
Man kan forestille sig, at man kigger ned i indkøbskurven med kopnudler, mens man lader de nærende varer, man egentlig gerne ville have haft, blive på hylden.
Sådan har det måske været længe for su-modtagere, men det er langtfra blevet bedre med en regering, der både skærer i su'en og ser til, mens priserne i supermarkedet stiger.
Man får simpelt hen en hverdag, hvor man hele tiden må gå på kompromis med sin egen sundhed.
Coop har lavet et forsøg der viste meget klart, at da de sænkede priserne svarende til momsen, steg salget af frugt og grønt helt vildt.
Når de ganske almindelige fødevarer bliver billigere, især de sunde, så vælger vi dem også til – så enkelt kan det faktisk være.
Vi vil gerne gøre det billigere at købe ind.
Vi vil gerne sænke momsen på frugt og grønt, og vi er positive over for forslaget om både den øgede kontrol og den beskærende finansiering.
Man kunne jo sige, at regeringen kunne lære lidt af det der med at finansiere sine afgiftslettelser.
Men vi afventer Skatteministeriets analyse, så vi ved præcist, hvad der kan lade sig gøre, før vi bruger milliarder på det.
Det er en stor økonomisk beslutning, og derfor skal vi gøre det på et oplyst grundlag.
SF ender derfor med at stemme gult til forslaget.
Hans Kristian Skibby (DD), 2025-12-04:
Man kan altid diskutere, hvor skellet skal være, og jeg synes, at begrebet ualmindelige mennesker er et mærkeligt ord at opfinde her i Folketinget.
Men lad os så kalde dem de ualmindelige mennesker.
Det er folk, der tager chancer, folk, der tør at være innovative og tør begive sig ud i at være selvstændige.
Men der er Danmarksdemokraterne altså bare et helt andet sted.
Vi synes faktisk, at det er skønt, at der er private virksomheder i Danmark.
Pelle Dragsted (EL), 2025-12-04:
Når det kommer til kød, bor vi jo i samme del af den her bygning, og vi er lige så hurtigt nede i køen, når der en sjælden gang er flæskesteg med kartofler dernede, for der har vi en fælles glæde hos Danmarksdemokraterne og Enhedslisten, tror jeg.
Vi har måske en enkelt vegetar eller to i gruppen, men jeg har i hvert fald stor glæde ved flæskesteg.
Når det er sagt, vil jeg sige, at man jo godt kan være imod skatter på almindelige mennesker.
Det er vi også i Enhedslisten.
Vi ønsker ikke, at almindelige danskere skal betale mere i skat.
Men var det ikke fair, at nogle af dem, der har allerallermest, og som får allermest glæde ud af det samfund, vi har skabt sammen, var med til at finansiere, at almindelige mennesker kunne få mad, der var til at betale, nede i supermarkedet?
Hans Kristian Skibby (DD), 2025-12-04:
det er måske næsten nye ord fra Enhedslisten.
Men det skal da ikke ændre på, at vi kvitterer for det.
Pelle Dragsted (EL), 2025-12-04:
Jeg deler helt kritikken af regeringens mangel på engagement i det her spørgsmål.
Også tak for forslaget i finansloven om en sænkelse på 5 pct.
Det ville være et lillebitte skridt, men jo slet, slet ikke tilstrækkeligt.
Derfor vil jeg gerne spørge lidt ind til ordførerens afvisning af finansieringen.
For det er jo nemt at sige, at momsen skal ned på det halve, som vi i Enhedslisten foreslår, og at fjerne den helt på frugt og grønt, men det koster mange penge, og det skal jo finansieres.
Vi har ikke plads i råderummet til bare at finansiere det derfra – så har vi i hvert fald ikke plads til velfærden længere – og der er det jo, at vi foreslår at finansiere det primært med en formueskat.
Der er tale om en formueskat på meget, meget store formuer.
Vi snakker om, at på formuer på over 35 mio. kr. lægger man en årlig skat på 1 pct. Vi kan se på udviklingen af de her formuer, at de vokser med omkring 2 pct. om året, så det er ikke engang sådan, at formuerne hos de rigeste i det her samfund holder op med at vokse.
Hvorfor er Danmarksdemokraterne imod at lave den her omfordeling fra nogle af dem, der har allermest, til f.eks. danske folkepensionister, så de kan få en flæskesteg, som de kan betale for?
Jan E. Jørgensen (V), 2025-12-04:
Nu er der så forskel på, om man laver en ændret momssats, eller om man helt fjerner momsen.
Det er en af forklaringerne.
Og så har hr. Lars Boje Mathiesen faktisk ikke ret i det her med, at det for fitnesscentrene giver mere administrativt bøvl; det giver i virkeligheden mindre.
For i dag skal de sondre mellem undervisningsaktiviteter, som der er nulmoms på, og så almindelig fitnesstræning, som der er moms på, og de varer, de sælger, er der jo også moms på osv.
Så det giver sådan set mindre administrativt bøvl.
I forhold til spørgsmålet om at få fradraget er det jo den enkelte, der går til fitness, som selv – ligesom med håndværkerfradraget – indsender, hvad man har haft af regninger til fitness.
Men alligevel er vi ærgerlige over, at vi har været nødsaget til at fjerne momsfritagelsen på undervisning i fitness.
Lars Boje Mathiesen (BP), 2025-12-04:
Det giver så også en masse administrativt bøvl derude, skal jeg hilse og sige fra de her fitnesscentre, som langt overstiger det fradrag, som brugerne får, fordi de nu skal til at lave differentierede momsregnskaber osv.
Det kan vi tage en anden dag, men det bliver noget bøvl.
Et er jo, om man har den politiske vilje til og ønske om at det sænke det.
Men det andet er jo, om det ligesom teknisk kan lade sig gøre, og der kunne det jo sagtens teknisk lade sig gøre at fjerne momsen på bøgerne.
Det var jo ikke sådan, som regeringen satte det op, hvor man sagde: Nej, det kan ikke lade sig gøre, og det kan vi ikke gøre her.
Så det, jeg spørger til, er, om det også er ordførerens opfattelse, at når det teknisk kunne lade sig gøre på et område, jamen så kan det vel også teknisk lade sig gøre på andre områder?
Jan E. Jørgensen (V), 2025-12-04:
Det er noget, jeg har arbejdet på længe.
Jeg synes, at det er vigtigt at styrke læsningen, og jeg synes, at det er vigtigt at gå op imod fake news osv., og det gør bøger.
Samtidig har vi jo i forvejen nulmoms på aviser, og i Venstre mener vi altså, at bøger er mindst lige så vigtige som aviser, hvis ikke de i virkeligheden er vigtig ere .
De giver fordybelse på en helt anden måde end den her daglige nyhedsstrøm.
Kunne man forestille sig andre områder?
Jamen vi har tidligere også talt om magasiner, altså om ugeblade og månedsmagasiner osv., og om man kunne fjerne momsen dér.
Så er vi jo rigtig ærgerlige over, at vi har været tvunget til at fjerne momsen på forskellige ydelser, som hidtil har været momsfritaget, f.eks. den her forkætrede fitnessmoms, hvor vi så dog i stedet for lavede et fitnessfradrag, og hvor vi faktisk bruger flere penge på fitnessfradraget, end vi får ind på vi fitnessmomsen.
Lars Boje Mathiesen (BP), 2025-12-04:
Jeg mindes jo, at den her regering har fjernet momsen på bøger.
Der har man jo vurderet, at det faktisk var til gavn, og at det faktisk havde en lang række fordele.
Kunne det ikke også tænkes, at man kunne fjerne momsen på andre varegrupper på den måde, så det også ville have en gavnlig effekt derude hos borgerne?
Jan E. Jørgensen (V), 2025-12-04:
Jeg har jo aldrig påstået, at afgiften på slik og chokolade og kaffe er det, som gør hele forskellen, men det er dog med til at gøre noget.
Men de pensionister, der får leveret mad af kommunen, slipper f.eks. voldsomt meget billigere.
De børnefamilier, der har børn i daginstitutioner, slipper voldsomt meget billigere.
Elafgiften rammer jo socialt skævt, men på den gode side, fordi alle bruger nogenlunde lige meget strøm, men det gavner selvfølgelig mere i en husholdning, hvor man ikke har så mange penge, end i en husholdning, hvor man har mange penge.
Pelle Dragsted (EL), 2025-12-04:
Jeg synes, det var godt, at vi sammen hævede ældrechecken.
Det hjælper cirka hver femte folkepensionist, men der er jo mange grupper, der er efterladt på perronen.
Vi har vores førtidspensionister.
Vi har mennesker, der er ramt af sygdom og arbejdsløshed.
Det er jo nogle af dem, som bliver ramt hårdt, når priserne stiger nede i supermarkedet.
Det gælder selvfølgelig også de mennesker, som står op om morgenen og knokler i lavtbetalte job.
Der har man bare fra den her regerings side nølet, og det gør man i min optik stadig væk.
Per Husted (S), 2025-12-04:
Jeg vil gerne gøre hr. Pelle Dragsted opmærksom på, at når vi sænker momsen, gælder det for alle.
Nogle af de tiltag, vi har forsøgt at gennemføre, er faktisk nogle, der rammer præcis i forhold til de svageste, eksempelvis ældrechecken og bundfradrag i forhold til enlige forsørgere.
Det rammer målrettet lige præcis dem, der har det sværest.
Vi kan godt blande mange andre politikområder ind i det, men af respekt for det store problem, vi har med priserne lige nu og her, synes jeg, at det, der er vigtigt, er, at vi finder nogle løsninger på det.
Jeg er ret sikker på, at mange familier vil blive glade, når de ser elregningen i det nye år.